ધોરાજી તાલુકાના પીપળિયા ગામે એક સગીર દિકરીને એક લાખમાં વેચીને તેના બાળ લગ્ન કરાવવામાં આવી રહ્યાં હોવાની ફરિયાદ સમાજ સુરક્ષા વિભાગમાં કરવામા આવી હતી, જેને અંગે પગલા ભરતા વિભાગે આ બાળ લગ્નને અટકાવ્યા હતા. આ અંગે જાણવા મળ્યા મુજબ કોળી જ્ઞાતિના વિઠ્ઠલ મોતીભાઇ મેણિયાએ પોતાના 26 વર્ષીય પુત્ર પ્રવિણના લગ્ન રાજકોટ સ્થિત બાળકૃષ્ણનગર, માર્કેટિંગ યાર્ડ ખાતે રહેતા દેવીપૂજક પરિવારની સગીર દિકરી સાથે કર્યા હતા અને દિકરીના પરિવારને એક લાખ રૂપિયા ચૂકવ્યા હોવાની ફરિયાદ નોંધાઇ હતી, જે અંગે સમાજ સુરક્ષા વિભાગ દ્વારા પગલા હાથ ધરવામાં આવ્યા હતા.